Huwebes, Marso 21
An iya polong nagdadalagan hin madagmit.—Sal. 147:15.
Yana, gin-gigiyahan kita ni Jehova pinaagi han iya Pulong, an Biblia. Ngan “an iya polong nagdadalagan hin madagmit,” karuyag sidngon, iginhahatag dayon niya an espirituwal nga giya kon kinahanglan naton ito. Hunahunaa la kon paonan-o ka nagpapahimulos ha pagbasa han Biblia, pag-aram ha mga publikasyon han “matinumanon ngan maaramon nga uripon,” pagkita han JW Broadcasting, paggamit han jw.org, pakiistorya ha mga tigurang, ngan pakig-upod ha kabugtoan. (Mat. 24:45) Naieksperyensyahan mo ba nga madagmit hi Jehova ha paggiya ha imo? Maaram an salmista nga inuuyonan gud han Dios an kadaan nga nasud han Israel. Hira la an nasud nga gintagan han Dios han iya “polong” ngan han “iya mga kasogoanan.” (Sal. 147:19, 20) Yana, daku gud an aton pribilehiyo kay kita la an katawohan nga gintatawag ha ngaran han Dios. Tungod kay nakilala naton hi Jehova ngan nagkikinabuhi kita uyon ha iya Pulong, napapahimulosan naton an duok nga relasyon ha iya. Pariho han nagsurat han Salmos 147, diri ba may-ada ka liwat damu nga rason nga ‘dayawon hi Jehova’ ngan aghaton an iba nga buhaton ito? w17.07 20 ¶15-16; 21 ¶18
Biernes, Marso 22
Waray nagsusundalo nga nagninegosyo, basi mapalipay niya an nagpalista ha iya sugad nga sundalo.—2 Tim. 2:4.
Sugad nga mga sundalo nga sumurunod ni Jesus yana, upod na an sobra usa ka milyon nga bug-os-panahon nga ministro, igin-aaplikar naton an sagdon ni Pablo nga gin-unabi ha teksto yana nga adlaw tubtob ha aton bug-os nga mahihimo. Iginsasalikway naton an nakakadani nga mga adbertisment hini nga kalibotan. Nahinunumdoman naton an prinsipyo: “An parautang usa nga sorogoon han urutangan.” (Prob. 22:7) Karuyag gud ni Satanas nga gamiton naton an ngatanan naton nga panahon ngan kusog sugad nga mga uripon han komersyo han iya kalibotan. May mga desisyon nga mahimo magin hinungdan nga magin uripon kita ha utang ha sulod hin damu ka tuig. An pipira nangungutang hin daku basi magkaada balay, makaeskwela hin hitaas nga edukasyon, magkaada marahalon nga awto, o engrande nga kasal. Iginpapakita naton an praktikal nga kinaadman kon ginpapasimple naton an aton kinabuhi ngan ginlilikyan an pangutang ngan sobra nga paggasto. Hito nga paagi nagigin andam kita nga magpauripon ha Dios imbes nga ha sistema han komersyo yana.—1 Tim. 6:10. w17.07 10 ¶13
Sabado, Marso 23
Ginpakamahal ko an imo mga turumanon mahitungud hin mga bagay nga matadung; ngan nangalas ako han ngatanan nga malimbong nga agi-an.—Sal. 119:128.
Hi Jehova an may katungod ha pagmando ha uniberso. An iya pagmando may hingpit nga hustisya. Hiya nagsiring: ‘Ako hi Jehova nga nagbubuhat han mahigugmaon nga pagpaid, kasubayan [o, hustisya], ngan pagkamatadong dinhi ha tuna, kay hini nga mga butang ako nalilipay.’ (Jer. 9:24) Diri hiya nagkikinahanglan hin bisan ano nga sinurat nga mga balaud nga hinimo han diri perpekto nga mga tawo sugad nga basihan ha kon ano an husto ngan matadong. Hiya mismo an surok han hingpit nga hustisya, ngan uyon hito nga hustisya, igintagana niya an sinurat nga mga balaud para ha mga tawo. ‘An pagkamatadung ngan an katadungan [o, hustisya] amo an karig-onan han iya hadianon nga lingkoranan,’ salit makakasiguro kita nga matadong an ngatanan niya nga balaud, prinsipyo, ngan mga paghukom. (Sal. 89:14) Ha kabaliktaran, gin-akusaran ni Satanas nga diri matadong an pagmando ni Jehova, pero hiya mismo waray abilidad nga pahinaboon an nagpapadayon nga hustisya ha kalibotan. w17.06 28 ¶5
ceb_Latn war_Latn war_Latn ilo_Latn war_Latn war_Latn ilo_Latn war_Latn war_Latn